CELEX: 62015CN0061
Language: mt
Date: 2015-02-11 00:00:00
Title: Kawża C-61/15 P: Appell ippreżentat fil-11 ta’ Frar 2015 minn Heli-Flight GmbH & Co. KG mis-sentenza mogħtija mill-Qorti Ġenerali (It-Tmien Awla) fil-11 ta’ Diċembru 2014 fil-Kawża T-102/13, Heli-Flight GmbH & Co. KG vs L-Aġenzija Ewropea għas-Sigurtà fl-Avjazzjoni (EASA)

11.5.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 155/11
            
         Appell ippreżentat fil-11 ta’ Frar 2015 minn Heli-Flight GmbH & Co. KG mis-sentenza mogħtija mill-Qorti Ġenerali (It-Tmien Awla) fil-11 ta’ Diċembru 2014 fil-Kawża T-102/13, Heli-Flight GmbH & Co. KG vs L-Aġenzija Ewropea għas-Sigurtà fl-Avjazzjoni (EASA)
   (Kawża C-61/15 P)
   (2015/C 155/12)
   Lingwa tal-kawża: il-Ġermaniż
   
      Partijiet
   
   
      Appellanti: Heli-Flight GmbH & Co. KG (rappreżentant: T. Kittner, avukat)
   
      Parti oħra fil-proċedura: L-Aġenzija Ewropea għas-Sigurtà fl-Avjazzjoni (EASA)
   
      Talbiet
   
   
               1.
            
            
               L-appellanti titlob li l-Qorti tal-Ġustizzja jogħġobha:
               
                           —
                        
                        
                           tannulla s-sentenza tal-Qorti Ġenerali tal-11 ta’ Diċembru 2014 fil-kawża Heli-Flight GmbH & Co. KG vs L-Aġenzija Ewropea għas-Sigurtà fl-Avjazzjoni (EASA), u tannulla d-deċiżjoni tat-13 ta’ Jannar 2012 tal-appellata, innotifikata lill-appellanti, li tiċħad it-talba tagħha sabiex tikseb l-approvazzjoni tal-kundizzjonijiet ta’ titjir għal ħelikopter tat-tip Robinson R66 (Nru tas-serje 0034);
                        
                     
                           —
                        
                        
                           tannulla s-sentenza tal-Qorti Ġenerali tal-11 ta’ Diċembru 2014 fil-kawża Heli-Flight GmbH & Co. KG vs L-Aġenzija Ewropea għas-Sigurtà fl-Avjazzjoni (EASA) u tordna li l-appellanti tingħata kumpens għad-dannu li l-EASA kkawżatilha meta adottat din id-deċiżjoni ta’ ċaħda;
                        
                     
         
               2.
            
            
               Sussidjarjament
               
                           —
                        
                        
                           tannulla s-sentenza tal-Qorti Ġenerali u d-deċiżjoni msemmija fil-punt 1 sa fejn id-deċiżjoni tal-appellata ġiet ikkonfermata;
                        
                     
                           —
                        
                        
                           tannulla s-sentenza tal-Qorti Ġenerali msemmija fil-punt 1 sa fejn id-deċiżjoni tal-Bord tal-Appell tal-appellata tas-17 ta’ Diċembru 2012, AP/01/2012, innotifikata lill-appellanti fis-27 ta’ Diċembru 2012, ġiet ikkonfermata;
                        
                     
                           —
                        
                        
                           tannulla s-sentenza tal-Qorti Ġenerali msemmija fil-punt 1 u tannulla d-deċiżjoni tal-Bord tal-Appell tal-appellata sa fejn:
                           
                                       —
                                    
                                    
                                       id-deċiżjoni tal-Bord tal-Appell tal-appellata ġiet ikkonfermata;
                                    
                                 
                                       —
                                    
                                    
                                       l-appellanti ġiet ikkundannata għall-ispejjeż,
                                    
                                 u tilqa’ t-talbiet ippreżentati fl-ewwel istanza mir-rikorrenti u mill-appellanti.
                        
                     
         
               3.
            
            
               Iktar sussidjarjament, tannulla s-sentenza tal-Qorti Ġenerali msemmija fil-punt 1 u tibgħat lura l-kawża quddiem il-Qorti Ġenerali.
            
         
               4.
            
            
               Tikkundanna lill-appellata għall-ispejjeż tal-proċedura.
            
         
      Aggravji u argumenti prinċipali
   
   Il-Qorti Ġenerali wettqet żball meta kklassifikat mill-ġdid ir-rikors għal annullament tal-appellanti u qieset li dan kien indirizzat biss kontra d-deċiżjoni tal-Bord tal-Appell, u b’hekk kisret l-Artikolu 50 tar-Regolament (KE) Nru 216/2008 (1) tal-Parlament Ewropew u tal-Kunsill, tal- 20 ta’ Frar 2008.
   Barra minn hekk, il-Qorti Ġenerali kisret il-prinċipju ta’ eżami ex officio meta bbażat ruħha unikament fuq l-allegazzjonijiet tal-partijiet għal dak li jirrigwarda l-eżami tal-fatti. B’mod partikolari, hija ma indirizzatx il-kwistjoni dwar jekk il-ħelikopter tat-tip Robinson R66 setax jew le jtir mingħajr periklu.
   Is-sentenza tal-Qorti Ġenerali għandha tiġi annullata wkoll peress li din tikser id-dritt sostantiv tal-Unjoni billi applikat bi żball il-prinċipji tal-istħarriġ tal-“evalwazzjoni ekonomika kumplessa” għas-sitwazzjoni legali ineżami f’din il-kawża. Il-ġurisprudenza tal-Qorti tal-Ġustizzja dwar dan il-punt (b’mod partikolari s-sentenza Microsoft vs Il-Kummissjoni, T-201/04 (2), punti 87 et seq) ma għandhix tiġi applikata f’dan il-każ. Din il-kawża la tikkonċerna r-regoli tal-kompetizzjoni u lanqas id-deċiżjonijiet tal-Kummissjoni. Il-kwistjoni lanqas ma tirrigwarda “kwistjoni teknika kumplessa”, għaliex la l-appellata u lanqas il-Bord tal-Appell ma indirizzaw tali kwistjonijiet.
   Fl-aħħar nett, il-Qorti Ġenerali tqis li ma setgħetx tiġi stabbilita r-responsabbiltà għad-danni mingħajr ma jiġu ssodisfatti l-kundizzjonijiet kollha li għalihom huwa suġġett l-obbligu ta’ kumpens kif iddefinit fit-tieni paragrafu tal-Artikolu 340 TFUE. L-iżbalji ta’ liġi li l-Qorti Ġenerali wettqet fir-rigward tar-rikors għal annullament komplew meta hija ċaħdet l-azzjoni għal kumpens. Peress li l-Qorti Ġenerali kellha tilqa’ finalment l-annullament kemm tad-deċiżjoni inizjali kif ukoll tad-deċiżjoni tal-Bord tal-Appell, hija kellha tilqa’ wkoll l-azzjoni għal kumpens.
   
      (1)  Regolament (KE) Nru 216/2008 tal-Parlament Ewropew u tal-Kunsill, tal-20 ta’ Frar 2008, dwar regoli komuni fil-kamp tal-avjazzjoni ċivili u li jistabblixxi Aġenzija Ewropea tas-Sikurezza tal-Avjazzjoni, u li jħassar id-Direttiva tal-Kunsill 91/670/KEE, ir-Regolament (KE) Nru 1592/2002 u d-Direttiva 2004/36/KE (ĠU L 79, p. 1).
   
      (2)  EU:T:2007:289.